**V okviru projekta** [**ARVID**](https://www.mirovni-institut.si/projekti/arvid-izboljsanje-dostopa-do-pravic-v-skladu-z-direktivo-o-zrtvah-za-osebe-z-ovirami/) **smo pripravili izobraževalne materiale o informiranju žrtev kaznivih dejanj za organizacije civilne družbe, zlasti tiste, ki združujejo in podpirajo osebe z ovirami.**

**Uvodoma bi radi podali nekaj izhodišč, ki izhajajo iz raziskave, ki smo jo opravili v projektu ARVID.**

1. Osebe z ovirami se le redko odločijo prijaviti kazniva dejanja in prekrške storjene zoper njih. Smiselno je pričakovati, da bi bila ta pripravljenost večja, če bi se žrtve kaznivih dejanj in prekrškov, ki so osebe z ovirami, zavedale, da obstaja sistem podpore za žrtve kaznivih dejanj in prekrškov ter da imajo žrtve kaznivih dejanj in prekrškov pravice v postopkih, katerih cilj je žrtvam olajšati izkušnjo sodelovanja v kazenskem postopku. Da bi to dosegli, je treba združenjem oseb z ovirami posredovati nekaj osnovnih in lahko razumljivih informacij o kazenskih postopkih, položaju in pravicah žrtev ter storitvah za podporo žrtvam, ki jih žrtve lahko uporabljajo. Na podlagi teh informacij bi lahko združenja oseb z ovirami vodila obsežno kampanjo za obveščanje svojih uporabnikov o njihovih pravicah, kadar postanejo žrtve kaznivih dejanj in prekrškov.
2. Obstajajo težave pri vzpostavljanju ustrezne komunikacije med žrtvami – osebami z ovirami, in uradniki pristojnih organov. Združenja oseb z ovirami bi lahko pomagala odpraviti te ovire. Njihovo znanje, glede značilnosti različnih vrst oviranosti, bi lahko bilo koristno pri obveščanju žrtev, zagotavljanju razumevanja posredovanih informacij, zagotavljanju mobilnosti in drugih potrebnih prilagoditev za osebe z ovirami ter napotitvi na ustrezen sistem podpore in pomoči.
3. Združenja oseb z ovirami bi lahko imela pomembno vlogo tudi pri izobraževanju policistov in drugih uslužbencev pravosodnega sistema o tem, kako pristopiti k osebam z ovirami in v kolikšni meri je potrebno in zaželeno, da se njihova procesna dejanja prilagodijo potrebam oseb z ovirami.
4. Ker v obstoječem sistemu podpore ni zadostne stopnje ozaveščenosti o posebnih potrebah žrtev, ki so osebe z ovirami, je treba delati na ozaveščanju. Društva oseb z ovirami bi lahko pri tem igrala pomembno vlogo, in sicer preko sistemskega vključevanja organizacij civilne družbe v sistem podpore žrtvam kaznivih dejanj.
5. Združenja oseb z ovirami bi lahko bila dejavneje vključena v posamezne postopke individualne ocene žrtev in s svojimi priporočili zagotovila ustrezno zaščito žrtev, njihovi predstavniki pa bi lahko aktivneje prevzeli vlogo zaupne osebe, ki žrtve spremljajo v kazenskih in prekrškovnih postopkih.